Kakawin Nītiśāstra/Pupuh 13
Pupuh XIII - śārdūlawikrīḍita

1. 
wwang tan wring śruti rūpa lingga mangucap śāstreng sabhā maṇḍala
himpĕr wwang manikĕp matangga magalak ngkāneng alas durgama
tambangnyeki bĕsarnikā gagangikang tuñjung talinyāmikut
durān sambhawa teki yan kawĕnangāngde hasyaning wwang mihat

2. 
wwantĕn durgama wiṣṭining bhuwana dīn yan tan prayatneriya
ring go yan malungid sungunya magalak, ring wwang maweng sañjata
mwang tang rājakulān mawāni gulungeng śardūlawikriḍita
tĕkwan lwah madalĕm asantĕr amulĕk , strī rakṣakān bhiṣaṇa

3. 
sang bwat sewaka ring wwang uttama-jana mwang sang wiśeṣeng jagat
kady anggāni malintanging tasik iwĕh mombak magöng bhiṣaṇa
sākṣāt wwang dumilat ri laṇḍĕpi tĕwĕk, sarpenaras kādbhuta
himpĕr wwang mamĕkul śarīranikanang śardūlawikriḍita

4. 
yan ring deśa taman haneki sira ng angdon sañja munggweriya
tan wwantĕn kula wandhu warga nguniweh tang mitra tapwan hana
sang wijñeng aji tan haneriya tuhun tistis tan iṣṭālaya
tan yogyāmbahĕn ing sarāt jagat ikāngde sangśayeng wwang mara

5. 
ring wadhwādhika ring swawarga yan anūt karmeng ulah sang tuhan
yogyān kawruhaneki kāsihana de swāminya tan giṇḍala
mangkā mitra sĕḍĕng manĕmwa lara yogyāninditān kawruhi
lāwan strī suruding dhana nda huningān de sang kakūngnyāwĕlas

6. 
nāhan hetuni sang widagdha puruṣāngambil ri kanyottama
yadyan sora ri rūpa yan guṇawati śuddha ng kulanyobhayān
mwang strī sor guṇa, rūpa dibya manulus pantĕs wruheng sasmita
tan hopĕn sira sang surūpa guṇawān mwang kanya janmottama

7. 
mangkā tāmŗta sangka ring wiṣa ya towin yogya rakwālapĕn
mwang tan rukmi sakeng awidya tuwi tan milwālayanyāgĕlĕh
ring śāstrādi sakeng aśuddha-kula towin yogya rakwālapĕn
strī ratnān mĕtu ring wwang alpajananā yogyālapĕn śobhita

8. 
ring strī yan pinakottamā dwiguṇa ring bhuktinya sangkeng pumān
lāwan buddhinikā caturguṇa mapĕs jātinya tan karkaśa
sangkeng sāhasa ṣaḍguṇānggĕhika tan krūra ng manah mardawa
yan ring sanggama kāṣṭabhāga sira sang swāminya kokteng aji

9. 
ring wwang wastu ng iwĕh hinuttama hane dehanya nityenĕnĕb
sangkeng lobhanikāngalap guṇa muwah ring harṣa tan kagraha
yekāngde hilanging sakawruhika ring purwātĕmah wigraha
ndā tan kagraha rakwa teki wĕkasan śirṇābalik nirguṇa

10. 
wwang mūrkāmbĕk anĕmwakĕn phala magöng sangkeng kaduṣṭakraman
siddhe sādhyanika nda tan kataman ing lajje dukāning para
tan tolih ri sadoṣa len kaluṣa tan ketung wimohāngliput
bheda mwang muni-pakṣa rakwa satatāngdohi ry ulah mangkana

11. 
ring wwang śakti mabhoga ṣaḍ-rasa lĕwih tañ campur ing bhakṣaṇa
śakteng maithuna tan saheng wara winī manggĕh surūpāhalĕp
lāwan yan sĕḍĕnging dhaneśwara wibhub nang dāna nityolahĕn
yekā kājar i purwakarma phalaning sthirāpagĕh ring brata

Nītiśāstra
]]
Pupuh 13